Diana Morant i Lorena Milvaques visiten el nou model de botiga eficient de Mercadona al polígon Alcodar
25 abril 2018

## Diana Morant i Lorena Milvaques visiten el nou model de botiga eficient de Mercadona al polígon Alcodar25 abril 2018Última actualització: 14 juliol 2025

![](../gestion/img/AO__7459-copia.jpg)  
  

L'alcaldessa de Gandia, **Diana Morant**, i la vicealcaldessa, **Lorena Milvaques**, han visitat el supermercat Mercadona del Polígon Alcodar, ubicat al C / del Comerç S / N, acompanyades pel Director Provincial de Relacions Externes de Mercadona, Borja Catalina, després de la reforma integral de la botiga per adaptar-la al nou Model de botiga Eficient de la companyia.  
  
Amb una inversió de 3 milions d'euros, presenta un disseny que millora la distribució, la decoració i la disposició de les seccions amb l'objectiu de millorar i optimitzar l'experiència de compra dels seus "Jefes", que és com la companyia anomena internament als seus clients. Així mateix, compta amb una plantilla de 48 treballadors, "tots amb ocupació estable i de qualitat", segons Mercadona.  
  
Tant l'alcaldessa com la vicealcaldessa van agrair a Mercadona la seua aposta per la qualitat, la tecnologia i la innovació a Gandia que, precisament, va ser reconeguda pel Ministeri d'Economia com a Ciutat de la Ciència i la Innovació. També van valorar la inversió realitzada per Mercadona en aquest municipi i li van donar l'enhorabona pel resultat, atés que l'eficiència de la botiga repercutirà en una major satisfacció del client. Morant i Milvaques van destacar la sostenibilitat i l'estalvi energètic del supermercat de fins a un 40% així com la creació de llocs de treball.  
  
Per a les autoritats municipals, això és un exemple de com la inversió pública sol anar acompanyada de la privada, ja que l'IVACE (Institut Valencià de Competitivitat Empresarial), organisme dependent de la Generalitat Valenciana, va injectar uns 600.000 euros en la modernització del polígon Alcodar i pròximament s'iniciaran les obres de la rotonda que millorarà el principal accés a la ciutat.  
  
"_És evident que quan s'aposta per la millora dels espais industrials d'una ciutat aquests creixen i dinamitzen l'economia_", han indicat Morant i Milvaques, qui han postil·lat: "_Mai abans s'havia produït una inversió tan gran en el teixit empresarial de Gandia, i això també s'ha dut a terme perquè Gandia torna a generar confiança i seguretat en les empreses_".  
  
Mercadona presenta novetats en totes les seccions. Disposa d'una nova entrada amb doble vidre que evita corrents d'aire, lineals específics de llet fresca i sucs refrigerats, un nou punt d'acabat per a la carn, una góndola central a la perfumeria per a la cosmètica especialitzada i una nova exposició a la peixateria per als productes de petxina. També destaquen les especialitats de sushi, la màquina de suc de taronja acabat d'esprémer, una nova secció de forn amb llescadora de pa o pastisseria refrigerada o una nova secció de xarcuteria amb pernil al tall i envasat.  
Igualment, aquest Nou Model de Botiga de Mercadona connectada tecnològicament, integra dispositius electrònics i eines col·laboratives per als treballadors, amb els quals poder compartir informació des de qualsevol secció de la botiga; la qual cosa facilita l'autogestió de cada supermercat i agilitza els processos de tota la cadena.